02015R0786 — DA — 21.05.2015 — 000.002

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B ▼C1 KOMMISSIONENS FORORDNING (EU) 2015/786 af 19. maj 2015 om fastsættelse af kriterier for acceptabilitet af de afgiftningsprocesser, der anvendes for produkter bestemt til foder som fastsat i Europa-Parlamentets og Rådets direktiv 2002/32/EF (EØS-relevant tekst) ▼B (EUT L 125 af 21.5.2015, s. 10)





Berigtiget ved:









▼B

▼C1

KOMMISSIONENS FORORDNING (EU) 2015/786

af 19. maj 2015

om fastsættelse af kriterier for acceptabilitet af de afgiftningsprocesser, der anvendes for produkter bestemt til foder som fastsat i Europa-Parlamentets og Rådets direktiv 2002/32/EF

(EØS-relevant tekst)







Artikel 1

Anvendelsesområde

1. Denne forordning finder anvendelse på en afgiftningsproces, hvorigennem et uønsket stof, der er opført i bilag I til direktiv 2002/32/EF, med vilje fjernes fra forurenet foder, der ikke opfylder kravene, i det følgende benævnt »fysisk afgiftningsproces«, nedbrydes eller destrueres af et kemisk stof til uskadelige forbindelser, i det følgende benævnt »kemisk afgiftningsproces«, eller omdannes, destrueres eller deaktiveres ved en (mikro-)biologisk proces til uskadelige forbindelser, i det følgende benævnt »(mikro-)biologisk afgiftningsproces«.

2. Denne forordning finder ikke anvendelse på en simpel rensningsproces, hvorigennem forureningen med et uønsket stof begrænses eller fjernes ved en almindelig raffineringsproces, rensning, sortering eller mekanisk udskillelse af forurenende stoffer eller visse dele af det forurenede foder.

Artikel 2

Anvendelse af en afgiftningsproces

En afgiftningsproces må kun anvendes, hvis:

— processen udelukkende har til hensigt at afgifte foder, hvis manglende opfyldelse for så vidt angår direktiv 2002/32/EF ikke skyldes en tilsigtet manglende opfyldelse af kravene i artikel 4 og 5 i forordning (EF) nr. 183/2005

— Den Europæiske Fødevaresikkerhedsautoritet (EFSA) på Kommissionens anmodning har foretaget en videnskabelig vurdering af afgiftningsprocessen og konkluderet, at den overholder kriterierne for acceptabilitet i artikel 3, 4 og 5.

Artikel 3

Kriterier for acceptabilitet af en fysisk afgiftningsproces

1. EFSA foretager en videnskabelig vurdering af en fysisk afgiftningsproces, hvorved den vurderer, om følgende kriterier er opfyldt:

a) processen er effektiv

b) processen påvirker ikke foderets egenskaber og type i negativ retning, og

c) en sikker bortskaffelse af den fjernede del af foderet garanteres.

2. De oplysninger, som lederen af fodervirksomheden skal forelægge for Kommissionen med henblik på vurdering af processen, er opført i punkt 1 i bilaget.

Artikel 4

Kriterier for acceptabilitet af en kemisk afgiftningsproces

1. EFSA foretager en videnskabelig vurdering af en kemisk afgiftningsproces, hvorved den vurderer, om følgende kriterier er opfyldt:

a) processen udføres med et fuldstændig karakteriseret og acceptabelt kemisk stof

b) processen er effektiv og irreversibel

c) processen resulterer ikke i skadelige restkoncentrationer af det kemiske stof, der anvendes i afgiftningsprocessen, i det afgiftede foder

d) processen resulterer ikke i reaktionsprodukter af det forurenende stof, der frembyder en risiko for dyre- eller folkesundheden eller for miljøet, og

e) processen påvirker ikke foderets egenskaber og type i negativ retning.

2. De oplysninger, som lederen af fodervirksomheden skal forelægge for Kommissionen med henblik på vurdering af processen, er opført i punkt 2 i bilaget.

Artikel 5

Kriterier for acceptabilitet af en (mikro-)biologisk afgiftningsproces

1. EFSA foretager en videnskabelig vurdering af en (mikro-)biologisk afgiftningsproces, hvorved den vurderer, om følgende kriterier er opfyldt:

a) processen udføres med en fuldstændig karakteriseret og acceptabel (mikro-)biologisk agens

b) processen er effektiv og irreversibel

c) processen resulterer ikke i skadelige restkoncentrationer af den (mikro-)biologiske agens, der anvendes i afgiftningsprocessen, i det afgiftede foder

d) processen resulterer ikke i metabolitter af det forurenende stof, der frembyder en risiko for dyre- eller folkesundheden eller for miljøet, og

e) processen påvirker ikke foderets egenskaber og type i negativ retning.

2. De oplysninger, som lederen af fodervirksomheden skal forelægge for Kommissionen med henblik på vurdering af processen, er opført i punkt 3 i bilaget.

Artikel 6

Virksomheder hvor afgiftningsprocessen udføres

1. Ledere af fodervirksomheder sikrer, at de virksomheder, som de er ansvarlige for, og som er omfattet af forordning (EF) nr. 183/2005, er godkendt af den kompetente myndighed i henhold til artikel 3, litra e), i forordning (EF) nr. 183/2005, hvis disse virksomheder udfører en afgiftningsproces som omhandlet i artikel 1. Godkendelsen skal ske i overensstemmelse med artikel 10, stk. 3, i forordning (EF) nr. 183/2005.

2. Den i stk. 1 nævnte kompetente myndighed kan kræve, at lederen af fodervirksomheden yder uafhængig ekspertbistand med henblik på at træffe afgørelse om acceptabiliteten af anvendelsen af afgiftningsprocessen i den pågældende virksomhed for dermed at sikre en korrekt og effektiv anvendelse af afgiftningsprocessen i virksomheden.

3. I den nationale liste over godkendte virksomheder, som er fastsat i artikel 19, stk. 2, i forordning (EF) nr. 183/2005, skal den accepterede afgiftningsproces være nævnt for hver virksomhed, der er blevet godkendt til at udføre en afgiftningsproces. Kommissionen skal angive de nationale links til disse lister på sit websted.

Artikel 7

Nødsituationer

I tilfælde af et akut behov for at afgifte en stor mængde foder med en afgiftningsproces, der endnu ikke er blevet vurderet af EFSA, kan Kommissionen på anmodning fra en kompetent myndighed anmode EFSA om med kort varsel at vurdere afgiftningsprocessen for i tilfælde af et positivt resultat at muliggøre en afgiftning af specifikt udpegede forurenede sendinger for en nærmere bestemt kort periode. Anvendelsen af afgiftningsprocessen i bredere omfang for en ubestemt periode er kun tilladt, når EFSA har foretaget en fyldestgørende videnskabelig vurdering med positivt resultat.

Artikel 8

Overgangsforanstaltninger

Ledere af fodervirksomheder, der før anvendelsesdatoen for denne forordning har anvendt en afgiftningsproces, som er blevet vurderet af EFSA med positivt resultat før anvendelsen af denne forordning, eller der har forelagt de nødvendige oplysninger opført i bilaget for Kommissionen inden den 1. juli 2016, men hvor EFSA ikke har afsluttet sin vurdering på anvendelsesdatoen for denne forordning, gives tilladelse til at fortsætte med at anvende afgiftningsprocessen, indtil der foreligger en beslutning fra den kompetente myndighed for så vidt angår acceptabiliteten af anvendelsen af afgiftningsprocessen i den pågældende virksomhed.

Artikel 9

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 1. juli 2017.

Denne forordning er bindende i alle enkeltheder og gælder umiddelbart i hver medlemsstat.









BILAG

1. Oplysninger, der skal forelægges med henblik på accept af en fysisk afgiftningsproces, jf. artikel 3, stk. 2

Disse elementer forelægges for Kommissionen pr. matrix (fodermidler, foderblandinger og alle andre produkter til foderbrug):

a) oplysninger om den fysiske afgiftningsproces' effektivitet med henblik på at fjerne forureningen fra partiet af foder, således at det opfylder kravene i direktiv 2002/32/EF

b) dokumentation for, at den fysiske afgiftningsproces ikke påvirker foderets egenskaber og type i negativ retning og

c) garanti for sikker bortskaffelse af den fjernede del af foderet.

2. Oplysninger, der skal forelægges med henblik på accept af en kemisk afgiftningsproces, jf. artikel 4, stk. 2

Disse elementer forelægges for Kommissionen pr. matrix (fodermidler, foderblandinger og alle andre produkter til foderbrug):

a) dokumentation for, at afgiftningsprocessen er effektiv i den forstand, at det afgiftede foder opfylder kravene i direktiv 2002/32/EF, og at den er irreversibel

b) dokumentation for, at afgiftningsprocessen ikke resulterer i skadelige restkoncentrationer af det kemiske stof, der anvendes til afgiftningen, i det afgiftede produkt (som moderstof eller som afreaktionsprodukt)

c) nærmere oplysninger om det kemiske stof, dets virkemåde for så vidt angår afgiftningsprocessen og dets skæbne

d) dokumentation for, at det reaktionsprodukt af det forurenende stof, der dannes efter afgiftningsprocessen, ikke frembyder en risiko for dyre- eller folkesundheden eller for miljøet

e) dokumentation for, at afgiftningsprocessen ikke påvirker egenskaberne og typen af det foder, der skal afgiftes, i negativ retning.

3. Oplysninger, der skal forelægges med henblik på accept af en (mikro-)biologisk afgiftningsproces, jf. artikel 5, stk. 2

Disse elementer forelægges for Kommissionen pr. matrix (fodermidler, foderblandinger og alle andre produkter til foderbrug):

a) dokumentation for, at afgiftningsprocessen er effektiv i den forstand, at det afgiftede foder opfylder kravene i direktiv 2002/32/EF, og at den er irreversibel

b) dokumentation for, at afgiftningsprocessen ikke resulterer i skadelige restkoncentrationer af den (mikro-)biologiske agens, der anvendes til afgiftningen, i det afgiftede produkt (som moderstof eller som metabolit)

c) dokumentation for, at afgiftningsprocessen ikke resulterer i overlevende mikroorganismer med øget modtagelighed over for afgiftningsprocessen

d) nærmere oplysninger om den (mikro-)biologiske agens' virkemåde for så vidt angår afgiftningsprocessen og den (mikro-)biologiske agens' skæbne

e) dokumentation for, at de metabolitter af det forurenende stof, der dannes efter afgiftningsprocessen, ikke frembyder en risiko for dyre- eller folkesundheden eller for miljøet